Dubéci, Martin, poslanec NR SR (2023-12-19):
Ďakujem za slovo, pán predsedajúci. Vážení kolegovia, vážené kolegyne, dobrý večer. Ja si myslím, že po tej spleti hĺbkových prejavov mojich kolegov a kolegýň, za ktoré im ďakujem, ja si dovolím sa na to pozrieť znova tak zvrchu, možno ako teda predseda poslaneckého klubu sledujem tú rozpravu, ktorú už štvrtý deň, štvrtý deň sa bavíme o tomto zákone a keď už je taká pokročilá hodina, ak dovolíte, kolegovia, kolegyne, budem aj osobný takto. Poviem jednu vec, ktorá ma v mojich 37. rokoch neskutočne vytáča, a to je to, keď sa veci robia akože. Ja to fakt nemám rád. Ja to mám už tak od strednej školy a potom na vysokej škole, že akože máme seminár, akože máme prednášku, akože máme nejaké pravidlá v práci, na základe ktorých sme odmeňovaní, a tak sa to stalo, že ja som sa v 37. rokoch stal poslancom Národnej rady opozičného poslaneckého klubu a ja proste prvý veľký zákon, ktorý tu preberáme, a krížom-krážom, krížom-krážom je to veľké „akože“. A mňa to ako, aj ste to možno aj počuli v tých faktických poznámkach, mňa to naozaj veľmi vytáča, lebo moje červené kontrolky svietia. A ja vám to dovolím, ja si to dovolím ilustrovať na jednotlivých bodoch, aký je tento materiál jeden veľký fejk a ako na niečom, vlastne v podstate veľmi uznávam 79 poslancov, väčšina ministrov, ktorí sem chodia, a tvária sa, že toto je absolútne normálne, že toto je absolútne v poriadku. Tak poďme poporiadku teda. No najprv počúvame to, že akože ten rozpočet je priorita. Rozpočet je priorita a ja keď tu navrhnem ráno, že teda poďme zmeniť poradie, poradie rokovania, tak najprv predseda Národnej rady nemá, nedá všeobecný súhlas a potom 79 či koľko poslancov, ktorých tu práve v tom čase bolo, nesúhlasilo a nehlasovalo za to, aby sme začali rokovať o tom rozpočte, o ktorom keď potom vo víkendových reláciách alebo neviem, v ktorých reláciách všetci hovoríte, že aká to je veľká priorita, ale opäť „akože“ to je priorita, hej? No výborný druhý bod, akože treba zrýchlené konanie, lebo celé to naše zrýchlené konania, ako to tu máme, to je jedno veľké „akože“. Tu sa to z nejakého dôvodu akceptovalo, ja som tu teda v Národnej rade pracoval už, myslím, že v piatom či štvrtom volebnom období v Kancelárii Národnej rady, každé jedno volebné obdobie proste máme nejaké pravidlá akože v zákone, kde to je v legislatívnych pravidlách vlády alebo je to v rokovacom poriadku, alebo teda neviem, kde to je presne, už teraz ma to z hlavy nenapadne, tam to máme akože napísané a potom vždy, ktokoľvek je vo väčšine, tak potom sa tvári, že ale no tak musíme to, musíme to takto urobiť a toto je všetko akože normálne, potrebujeme skrátené legislatívne konanie. Naozaj ministerstvo športu je niečo, čo je vec totálnej národnej priority, čo potom sa reflektuje, samozrejme, v dĺžke, ku ktorej asi tušíte, že sa ešte dostaneme. No potom tu máme „akože“ debatu. To je, to je pre mňa akože úplne výborný bod tohto celého. My sme parlament a máme tu poslancov, 79 poslancov a koľko, 17 či 15 členov vlády, a oni sa na nás hnevajú, že my tu vecne vystupujeme a pomaly je to že naša vina, že to, že to naťahujeme, ale nikto z tejto druhej strany proste nenaberie ani odvahu, alebo ja neviem, čo to je, či to je stranícky príkaz, aby sa do tej diskusie zapojil. A ja vám možno aj tak pre budúcnosť poviem, že čo viac sa budete vy zapájať do tej diskusie, ja si myslím, že to nebude znamenať, že my sa ešte budeme viac zapájať do tej diskusie, ale tú diskusiu proste budeme mať normálnu. A myslím, že ste to aj videli zvlášť v prípade pána ministra financií Kamenického, ktorý, to bol ešte teda ten predošlý bod, lex konsolidácia, dobre vravím, že? Ktorý vystúpil raz, raz, raz alebo dvakrát v tej samotnej veci a myslím, že to tej rozprave samotnej pomohlo. Namiesto toho, aby sme mali len tu akože rozpravu, sme mali naozajstnú, reálnu rozpravu. A ja teda, ja neviem, tiež mi je to také divné, že ja to tu musím vravieť vo svojich 37. rokoch, prosiť členov vlády, aby teda vystupovali a možno sa s nami bavili a pomôže to mnohým veciam. Lebo ktorým veciam to pomôže, kolegovia? Máme tu štyri dni rozpravu, štyri dni sa tu bavíme a normálne keď ja zajtra pôjdem na rozhovor do médií a mňa sa spýtajú, že prečo mení vláda SIS, tak ja ako poslanec Národnej rady, ako predseda najväčšieho opozičného klubu, ako člen osobitného kontrolného výboru pre činnosť SIS, ja netuším, mne to nikto za štyri dni nevysvetlil, prečo sa musí meniť postavenie SIS. Ešte raz. My sme boli schopní, kolegovia, sa tu baviť štyri dni a nevydolovať z vás základnú otázku: Mení sa to preto, lebo si myslíme, že to bude efektívnejšie? Bude sa lepšie spolupracovať v Európe? Lebo potrebujeme mať iného riaditeľa SIS? Akýkoľvek, a teraz ja nehodnotím, že či je to dobrý, alebo ako zlý argument. Ja hodnotím len tú samotnú neexistenciu toho, že by sme tušili, že prečo to je, lebo nikto z nás tu, všetci naši kolegovia z každého klubu, nebol schopný z vás vydolovať odpoveď, prečo meníme SIS, prečo meníme proces zbrojárenských, udeľovanie zbrojárskych licencií. Netušíme. Prečo meníme postavenie úradu na dohľad nad zdravotnou starostlivosťou? Nieže netušíme, ja neviem povedať, že či dobré máte argumenty, alebo zlé máte argumenty, ja neviem, aké máte argumenty. Ja neviem, netuším, teda si myslím, že ich nemáte dobré, lebo ich netuším, ale ako viete, no, ako akože debata a akože dôvodová správa. A teda, čo je teda môj absolútny obľúbený bod tohto celého, čo komu urobil Štatistický úrad Slovenskej republiky, ja to normálne že netuším. Ako sa ten tam dostal, ja netuším (povedané so smiechom), a či je to omylom a že či to potom pán Malatinec znova bude musieť predkladať ďalší pozmeňujúci návrh, ja neviem, ale akože, prosím, aspoň ten štatistický úrad mi niekto niečo povedzte, že čo tam je za problém, lebo to si už ani neviem ako keby vo svojom najhoršom sne vydolovať zo seba. No, doložka. Tento bod venujem, samozrejme, poslancovi Kiššovi, ktorý čaká čoskoro bábätko, takže tu nemôže byť, teda nie on, ale manželka. A teda dôvodová správa. Kolegovia, dôvodová, doložka vplyvov. Toto tu je doložka vplyvov z materiálu, za ktorý zdvihnete ruku, ktorí nie tu, lebo akože nechodíte do tejto diskusie, ale v médiách hovoríte, že je to hrozne dôležitá vec, túto doložku si viete stiahnuť na webe vlády Slovenskej republiky, je to normálne že oficiálny vládny dokument a tam teda, ak dovolíte, vplyv na rozpočet verejnej správy: žiadne. Potom vplyv na rozpočet obcí: žiadne. Vplyv na limity, na limit verejných výdavkov: žiadne. Vplyv na podnikateľské prostredie? Žiadne. Sociálne vplyvy: žiadne. Vplyv na životné prostredie: žiadne. Vplyv na informatizáciu spoločnosti: žiadne. Vplyv na služby verejnej správy na občana, z toho vplyv na služby d-d-d: žiadne. Vplyv na procesy: žiadne. Vplyv na manželstvo a rodinu, ktorý bol spomínaný: žiadny. Ja normálne že na čo toto je? Akože ako ja, ja nad tým rozmýšľam opäť naivne vo svojich 37. rokoch, že ja som minister a ja toto pošlem do parlamentu a potom sa tu budem ticho sedieť a tváriť sa, že to je všetko v poriadku? Tu 79 ľudí bude sedieť, že je všetko v poriadku, no celé tak akože sme si to tu tak prešli, že toto je všetko normálne a budeme sa tváriť normálne, že to, to je fajn, že proste ani, ani základné pravidlá tvorby legislatívy alebo nejakého vyhodnocovania vplyvov, už ani to nebudeme brať vážne. No viem. Akože. A vidíte, vie ma to patrične aj vytočiť. No poďme ďalej. Pozmeňovák, to je výborné, lebo už vieme, že je zle, už vieme, že je zle, lebo, samozrejme, musíme to robiť zrýchlene-zrýchlene-zrýchlene a potom tu pán poslanec Malatinec, ktorý, na ktorého to práve vyšlo, ktorý si asi, neviem, vytiahol zápalku, tak potom musí prísť predložiť nejaký pozmeňovák, ktorý teda aby ešte to, čo tu že je dosť nejasné, ešte viac komplikoval a potom z tých vecí, ktoré tam ako máme, že teda ideme ich meniť z nejakých dôvodov, takže z nejakých iných dôvodov ideme meniť, ideme meniť to, čo ideme meniť? To je pre mňa absolútne fantastické a čo teda, ja neviem, voľby, opäť povedzte mi, či ja už som tiež nejaký naivný alebo blázon, alebo čo ja som, že bolo by strašne super, kebyže niekto predloží ako pozmeňovák, tak vie vysvetliť, prečo ho predkladá, aby sme akože chápali, že o čom to je. Ja neviem, vy si to hovoríte nejaké, tu je nejaké iné plénum niekde, kde vy si to poviete, alebo akože sa niekde stretávate v nejakej, máte nejakú skupinu, tak nám povedzte akože, lebo tak zrejme vy viete, že o tom máte hlasovať, na základe niečoho o tom máte hlasovať, ja verím tomu, že to nie je jedine na základe toho, ja nejdem do tej diskusie toho prstu, lebo ja viem, že treba koordinovať hlasovanie, ale snáď na základe niečoho idete hlasovať, tak nám to, prosím, len povedzte. Ja, ja, ja teraz ako ja nebudem vravieť, že to je a priori zlé alebo dobré, ja neviem, ja neviem, ľudia, ja neviem, prečo to v takej ideme robiť, však nám to povedzte. No a potom budeme mať tie akože nezávislé inštitúcie. To je tiež výborné. To sa tu akože ideme tváriť, že je úplne normálne meniť úrad na do.. spôsob voľby šéfa úradu nad dohľadu nad zdravotnou starostlivosťou každé štyri roky, to je podľa nás normálne. Podľa nás je normálne to, že ideme zmeniť štatistický úrad bez toho, aby sme o tom hocikomu povedali, ale to, čo ja teda považujem, že to si myslím, že úplne všetci tušíme, že nie je absolútne správne, normálne, aby sme menili spôsob a postavenia, postavenie spravodajskej služby v tejto krajine, ktorá si, ktorá so spravodajskou službou Slovenskou informačnou službou mala tak komplikovaný vzťah a mala tak veľa problémov, nehovoriac o tom poslednom volebnom období, kde nie jedného, ale rovno dvoch riaditeľov spravodajskej služby odniesla polícia. Tak aby sme považovali za normálne, že tu budeme takto meniť len pomimo. Akože opäť, čisto všetci tomu, všetci tomu rozumieme, že to takto nie je správne, že toto nie je normálne, ale akože sa tvárime akože to je normálne, akože tu budú nezávislé inštitúcie. No a to ma teda akože privádza k tomu, že potom čo sme tu my? A ja ako naozaj, že sme Národná rada Slovenskej republiky a ja nechcem, aby toto bol akože parlament. Ja chcem byť naozaj hrdý na to, že som poslanec Národnej rady a som hrdý na to, že som poslanec Národnej rady, myslím, že všetci moji kolegovia a kolegyne sú hrdí, že, na to, že sú poslanci Národnej rady, myslím, že aj vy ste hrdí na to, že sme súčasť tejto inštitúcie, ale som súčasťou hrdosti by mohla byť nejaká základná sebaúcta a súčasťou tej sebaúcty by bolo to, že aspoň nejaké základné pravidlá tu budeme dodržiavať a nebudeme akceptovať ako túto úroveň diskusie a túto úroveň pravidiel, lebo naozaj že to sme akože parlament a viete, že od toho je len jeden krok k tomu, aby sme boli taká že akože republika. A to ja naozaj nechcem, aby to tak bolo. A budete, čoskoro sa tu začne rozprava o ÚŠP a ja nechcem odbiehať k tej rozprave, ale viem, že odznieva už teraz jeden argument, že my musíme znižovať tie sadzby, lebo my sme, chceme byť na európskej úrovni. No chceme mať európsku úroveň sadzieb za korupciu, tak, drahí kolegovia a kolegyne, prosím, tak potom majme aj európsku úroveň inštitúcií. Majme európsku úroveň pravidiel. Majme európsku úroveň diskusie, ktorá spočíva napríklad v tom, že toto tu nebudeme akceptovať. Vás je 79, vy môžte urobiť, čo chcete, a ja nespochybňujem to, že urobíte, čo chcete, v rámci nejakých základných pravidiel demokracie, ale, prosím vás, ten spôsob nejakého nášho vzájomného fungovania nech je aspoň taký, že môžme o tom viesť normálnu diskusiu, a to si naozaj, verím tomu, že momentálne nedokážeme. Naozaj takto sa to nedá robiť a tu nejde ani o tie vecné veci, tu ide o ten proces, lebo potom je to celé fejk, celé je to akože a ja naozaj si myslím, že nehovorí nič dobré o nás, o tomto parlamente a o tom, ako funguje táto republika. No a viete, že nechcem, aby to bolo teraz nejaké hyperpolitické, ale je to dôležité povedať, že toto ľudia vidia. A je to podľa mňa aj dôvod toho, že prečo, prečo parlament a politika má takú dôveru, že to, to všetci vidia, že to jedno divadlo a, žiaľ, preto teraz, tak ako v tomto momente, ako rozprávam, je v koľkých(?), siedmich, dvanástich mestách prebiehajú demonštrácie, je 15-tisíc ľudí na Námestí SNP či koľko. A verte-neverte, mňa to úplne neteší, mne je to ľúto, že sme dospeli do tohto bodu, že sme do tohto bodu dospeli tak rýchlo, ale to, ako sa to tu deje, to je výsledok ako, toho, ako táto väčšina pristúpila k fungovaniu tohto parlamentu veľmi, veľmi skoro počas tohto volebného obdobia. A toto nie je výsledok nejakej obštrukcie, to nie je výsledok týchto prejavov, to je výsledok len a len práce 79 poslancov tejto väčšiny a toho, ako k tomu pristupujú. No tak toľko jeden taký politický, neviem, či úvod, ale časť. No, kolegovia, ale nie sme tu len takto sami vo vzduchoprázdne a to, čo sa tu deje, vidí aj Európa a už kolega Štefunko a ďalší spomínali to napríklad, že, teda aj pozmeňujúci návrh pána poslanca Michelka, ktorého pozdravujem, on teda dal nejaký pozmeňujúci návrh, ale nikdy sa tu nezjavil a on tu visí len vo vzduchu. A to je inak veľmi dobré, že pán poslanec Michelko ešte ani nedal pozmeňujúci návrh a Margrethe Vestager, prvá podpredsedníčka Európskej komisie, poslala list predsedovi vlády a premiérovi, teda predsedovi vlády a predsedovi parlamentu, v ktorom upozorňuje na, na jeho potencionálne efekty, takže, kolegovia, to, čo sa tu deje, je vážna vec, a ak dovolíte v tom čase, ktorý mi vyjde, tak ja by som z toho listu prečítal, lebo ja som si ho dovolil teda preložiť, nech je teda zaznamenaný pre parlamentný záznam a potom len dám na známosť, že by som chcel prečítať aj jeden pozmeňujúci návrh nakoniec, keď mi ten čas vyprší. Takže list od Margrethe Vestager, prvej podpredsedníčky Európskej komisie, adresovaný premiérovi a teda predsedovi parlamentu: Vážený pán premiér, vážený pán Pellegrini, obraciam sa na vás v súvislosti s plánovanými zmenami slovenského zákona o ochrane hospodárskej súťaže, ktoré by upravili postup výberu a vymenovania predsedu Protimonopolného úradu Slovenskej republiky a zaviedli ďalšie dôvody na jeho odvolanie. Chápem, že plánované legislatívne zmeny nie sú predmetom riadneho legislatívneho konania a majú nadobudnúť účinnosť od 1. januára 2024. Navrhovanými legislatívnymi zmenami by vláda bola zodpovedná za vymenovanie predsedu bez toho, aby sa v zákone stanovilo transparentné výberové konanie a vopred určili príslušné kritériá výberu. Okrem toho by sa legislatívnou zmenou doplnil nový otvorený dôvod na odvolanie predsedu, ktorý by umožňoval odvolávať sa na iné závažné dôvody najmä v prípade konania, ktoré vyvoláva alebo môže vyvolať pochybnosti o osobných, morálnych alebo odborných predpokladoch na výkon funkcie. To bol citát. Nezávislosť vnútroštátnych orgánov pre hospodársku súťaž a najmä ich vedenia je mimoriadne dôležitá pre, je mimoriadne dôležitá pre účinné uplatňovanie pravidiel hospodárskej súťaže Európskej únie. Smernici EÚ 2009/1 o splnomocnení orgánov hospodárskej súťaže členských štátov, ďalej len smernica EKS+, sa od členských štátov vyžaduje, aby zabezpečili, že vnútroštátne orgány budú splniť, budú plniť povinnosti a vykonávať svoje právomoci nestranne, nezávisle a výlučne v záujme účinného a jednotného uplatňovania čl. 101 a 102 základných zmlúv Európskej únie. Na zabezpečenie tejto nezávislosti sa smernici o EKS+ vyslovene vyžaduje, aby členské štáty zabezpečili, že osoby s rozhodovacími právomocami, právomocami vo vnútroštátnych orgánoch pre hospodársku súťaž budú vyberané a prijímané a menované podľa vopred stanovených jasných a transparentných postupov čl. 4 ods. 4 smernice. Každý postup vymenovania sa preto musí uskutočniť v súlade s overiteľnými kritériami, ktoré sú vopred a jasne vyčerpávajúco stanovené. Pozrite napríklad aj na rozsudok Európskeho súdneho dvora z júna 2020, vec C-378/19. Ak by neexistoval vopred stanovený transparentný postup, ktorý by jasne a vyčerpávajúco a overiteľne opisoval príslušné kritériá vymenovania a výber predsedu vládou by predstavovalo porušenie čl. 4 ods. 4 smernice o EKS+. Vnútroštátne právo môže okrem toho umožniť odvolanie osôb s rozhodovacou právomocou vo vnútroštátnych orgánoch pre hospodársku súťaž len v dvoch konkrétnych prípadoch, ak boli uznaní vinnými zo závažného pochybenia a ak je to uvedené v zákone, a za druhé, ak už nespĺňajú podmienky na výkon svojich povinnosti, ak sú vopred stanovené v zákone. Zákon, ktorý ustanovil odvolanie predsedu z funkcie, ak sú, a teraz citujem z návrhu, najmä v prípade konania, ktoré vyvoláva alebo môže vyvolať, vzbudzovať povinnosti o osobných, morálnych alebo odborných predpokladoch na výkon jeho funkcie, vytvára, otvorilo kategóriu dôvodov na odvolanie predsedu, nespĺňal by, ten by nespĺňal požiadavku, aby všetky dôvody na odvanie, na odvolanie, ktoré spočívajú buď v závažnom porušení povinnosti, alebo v tom, že už nespĺňa predpoklady na výkon svojej funkcie, boli vopred stanovené v zákone. Tento dôvod odvolania by preto predstavoval aj porušenie čl. 4 ods. 3 smernice o EKS+. Ako isto viete, Európska komisia v súčasnosti posudzuje, či bude ďalej pokračovať v prebiehajúcom konaní o porušení právnych predpisov, infringement (2021)0131, ako aj posudzuje úplnú a presnú transpozíciu smernice ECN+ na Slovensku. V prípade nedodržania ustanovení smernice EKS+, ktorými sa zabezpečuje nezávislosť vnútroštátneho orgánu pre hospodársku súťaž, nebude mať komisia, a teraz toto je dôležité, nebude mať komisia inú možnosť ako urýchlene začať konanie o porušení právnych predpisov proti Slovensku. Smernica EKS+ je kľúčová aj pre posilnenie právomoci protimonopolného úradu a v konečnom dôsledku pre zabezpečenie konkurencieschopnosti európskych trhov. Verím, že slovenský parlament zabezpečí, aby akékoľvek nové pravidlá, ktorými sa mení slovenský zákon o hospodárskej súťaži, neboli v rozpore so záväzkami Slovenska vyplývajúcimi z práva Európskej únie, a najmä aby boli v súlade s požiadavkami smernice ESN+. Na vedomie stála zastupiteľka Európskej komis... Slovenskej republiky pri Európskych spoločenstvách. No, kolegovia, takto na záver, to, o čom sa tu bavíme, nie je sranda a bolo by absolútne výborné a skvelé a správne, keby sme k tomu tak začali pristupovať všetci. Pre začiatok tak, že o tom budeme mať normálnu diskusiu, a pre začiatok tak, že vám po štyroch dňoch niekto vysvetlí, o čom a prečo sa tu bavíme. Ďakujem vám za pozornosť a idem čítať pozmeňujúci návrh. (Potlesk.) No, pozmeňujúci návrh poslancov Národnej rady Slovenskej republiky Ondreja Prostredníka a Zory Jaurovej k vládnemu návrhu zákona, ktorým sa mení a dopĺňa zákon č. 575/2001 Z. z. o organizácii v štátnej správy, o organizácii činnosti vlády a organizácii ústrednej štátnej správy v znení neskorších predpisov. 1. V čl. XIII sa vypúšťa bod 4. Nasledujúce body sa primerane prečíslujú. 2. V čl. XIII sa vypúšťa bod 5. Nasledujúce body sa primerane prečíslujú. 3. V čl. XIII sa vypúšťa bod 6. Nasledujúce body sa primerane prečíslujú. A to je všetko, ďakujem vám veľmi pekne. (Potlesk.)